CELEX: 32019D0609
Language: ro
Date: 2019-04-11 00:00:00
Title: Decizia de punere în aplicare (UE) 2019/609 a Comisiei din 11 aprilie 2019 de modificare a Deciziei de punere în aplicare 2014/709/UE în ceea ce privește utilizarea testului de identificare a agentului patogen pentru pesta porcină africană, expedierea porcilor prin zonele enumerate în anexă și aplicabilitatea deciziei [notificată cu numărul C(2019) 2739] (Text cu relevanță pentru SEE.)

15.4.2019   
               
               
                  RO
               
               
                  Jurnalul Oficial al Uniunii Europene
               
               
                  L 104/92
               
            
         DECIZIA DE PUNERE ÎN APLICARE (UE) 2019/609 A COMISIEI
         din 11 aprilie 2019
         de modificare a Deciziei de punere în aplicare 2014/709/UE în ceea ce privește utilizarea testului de identificare a agentului patogen pentru pesta porcină africană, expedierea porcilor prin zonele enumerate în anexă și aplicabilitatea deciziei
         
            
               [notificată cu numărul C(2019) 2739]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
         având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile din cadrul Uniunii cu anumite animale vii și produse în vederea realizării pieței interne (2), în special articolul 10 alineatul (4),
         având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (3), în special articolul 4 alineatul (3),
         întrucât:
         
                     (1)
                  
                  
                     Decizia de punere în aplicare 2014/709/UE (4) a Comisiei stabilește anumite măsuri zoosanitare de combatere a pestei porcine africane în statele membre sau în zone ale acestora enumerate în anexă (denumite în continuare statele membre în cauză). Respectiva decizie de punere în aplicare prevede interdicții privind expedierea de transporturi de porci domestici și de produse din carne de porc, precum și expedierea de transporturi de porci sălbatici și de produse din carne de porc sălbatic din zonele enumerate în anexa la decizia respectivă. Decizia menționată stabilește, de asemenea, alte norme care vizează prevenirea răspândirii pestei porcine africane, inclusiv cerințe de informare pentru statele membre. Măsurile zoosanitare stabilite în Decizia de punere în aplicare 2014/709/UE se aplică în paralel cu cele prevăzute de Directiva 2002/60/CE a Consiliului (5) și sunt menite să combată răspândirea pestei porcine africane, în special la nivelul Uniunii.
                  
               
                     (2)
                  
                  
                     Decizia de punere în aplicare 2014/709/UE prevede, de asemenea, derogări de la interdicția de expediere de porci vii din anumite zone enumerate în anexa la respectiva decizie de punere în aplicare, sub rezerva respectării anumitor condiții.
                  
               
                     (3)
                  
                  
                     Testul de identificare a agentului patogen pentru pesta porcină africană (și anume, detectarea genomului virusului prin reacția în lanț a polimerazei, astfel cum a fost descrisă de laboratorul de referință al UE pentru pesta porcină africană) este cel mai eficient instrument pentru identificarea timpurie a bolii respective, după cum a demonstrat experiența dobândită de statele membre în cursul evoluției acestei boli în Uniune și astfel cum a fost documentat de Autoritatea Europeană pentru Siguranța Alimentară (EFSA) în Raportul științific al EFSA privind analizele epidemiologice referitoare la pesta porcină africană în țările baltice și în Polonia, publicat la 23 martie 2017; în Raportul științific al EFSA privind analizele epidemiologice referitoare la pesta porcină africană în statele baltice și în Polonia, publicat la 8 noiembrie 2017 și în Raportul științific al EFSA privind analizele epidemiologice referitoare la pesta porcină africană în Uniunea Europeană, publicat la 29 noiembrie 2018 (6). În consecință, testul de identificare a agentului patogen pentru pesta porcină africană ar trebui să înlocuiască testele de laborator prevăzute în prezent de Decizia de punere în aplicare 2014/709/UE. Articolele 3 și 8 din respectiva decizie de punere în aplicare ar trebui modificate în consecință.
                  
               
                     (4)
                  
                  
                     Cu condiția ca anumite condiții de sănătate animală prevăzute în Decizia de punere în aplicare 2014/709/UE să fie puse în aplicare și să fie respectate în mod corespunzător, expedierea de porci vii din zonele enumerate în partea II a anexei la Decizia de punere în aplicare 2014/709/UE în zonele enumerate în partea II sau III a respectivei anexe dintr-un alt stat membru prin zone adiacente care sunt deja enumerate în anexă și care constituie un teritoriu continuu care face obiectul restricțiilor cauzate de pesta porcină africană, nu prezintă niciun risc de transmitere în continuare a virusului, deoarece porcii sunt transportați numai prin zone restricționate. Prin urmare, nu ar trebui să fie necesară aprobarea autorităților competente ale statelor membre ale locurilor de tranzit și de destinație pentru astfel de schimburi comerciale, și nici respectarea, de către statul membru de origine, a anumitor cerințe privind informarea Comisiei și a celorlalte state membre. Prin urmare, articolul 3 alineatul (4) din Decizia de punere în aplicare 2014/709/UE ar trebui modificat în consecință.
                  
               
                     (5)
                  
                  
                     Perioada de aplicare a măsurilor prevăzute în Decizia de punere în aplicare 2014/709/UE ar trebui să țină seama de epidemiologia pestei porcine africane, precum și de calendarul prevăzut în capitolul privind pesta porcină africană din Codul sanitar pentru animale terestre al Organizației Mondiale pentru Sănătatea Animalelor pentru recâștigarea statutului de teritoriu indemn de pestă porcină africană. Prin urmare, având în vedere situația epidemiologică actuală din Uniune și din țările terțe învecinate și eforturile necesare pentru combaterea acestei boli și urmărind, în același timp, evitarea impunerii unor restricții inutile asupra schimburilor comerciale, perioada de aplicare a Deciziei de punere în aplicare 2014/709/UE ar trebui să fie prelungită până la 21 aprilie 2021. Data respectivă ia în considerare data aplicării Regulamentului (UE) 2016/429 al Parlamentului European și al Consiliului (7), care se aplică de la 21 aprilie 2021 și prevede măsuri de salvgardare în caz de boli ale animalelor. Având în vedere epidemia actuală de pestă porcină africană, este important să existe o continuitate a măsurilor de combatere a acestei boli la nivelul Uniunii.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Decizia de punere în aplicare 2014/709/UE se modifică după cum urmează:
            
                        1.
                     
                     
                        Articolul 3 se modifică după cum urmează:
                        
                                    (a)
                                 
                                 
                                    punctul 2 se înlocuiește cu următorul text:
                                    
                                                „2.
                                             
                                             
                                                porcii să fi făcut obiectul unui test de identificare a agentului patogen pentru pesta porcină africană, cu rezultate negative, efectuat pe probe prelevate în conformitate cu procedurile de prelevare a probelor prevăzute în planul de eradicare a pestei porcine africane la care se face referire în articolul 1 al doilea paragraf din prezenta decizie, în termen de șapte zile înainte de data transportului și să se fi efectuat un examen clinic pentru pesta porcină africană de către un medic veterinar oficial, pentru fiecare transport de porci, în conformitate cu procedurile de control și de prelevare de probe stabilite în partea A a capitolului IV din anexa la Decizia 2003/422/CE a Comisiei (*1) în perioada de 24 de ore anterioară deplasării porcilor; sau
                                             
                                          
                                       (*1)  Decizia 2003/422/CE a Comisiei din 26 mai 2003 de aprobare a manualului de diagnostic al pestei porcine africane (JO L 143, 11.6.2003, p. 35).”;"
                        
                                 
                              
                                    (b)
                                 
                                 
                                    punctul 3 se modifică după cum urmează:
                                    
                                                (i)
                                             
                                             
                                                la litera (a), punctul (ii) se înlocuiește cu următorul text:
                                                
                                                            „(ii)
                                                         
                                                         
                                                            a efectuat un examen clinic al porcilor din exploatație în conformitate cu procedurile de control și de prelevare de probe stabilite în partea A a capitolului IV din anexa la Decizia 2003/422/CE;”;
                                                         
                                                      
                                          
                                                (ii)
                                             
                                             
                                                litera (b) se înlocuiește cu următorul text:
                                                
                                                            „(b)
                                                         
                                                         
                                                            care implementează cerințele de biosecuritate pentru pesta porcină africană, astfel sunt stabilite de către autoritatea competentă, și care se asigură că cel puțin primii doi porci morți în vârstă de peste 60 de zile în fiecare unitate de producție în fiecare săptămână au fost supuși unui test de identificare a agentului patogen pentru pesta porcină africană, care respectă procedurile și criteriile generale privind prelevarea și transportul probelor stabilite în capitolul V din anexa la Decizia 2003/422/CE.”;
                                                         
                                                      
                                          
                              
                                    (c)
                                 
                                 
                                    la punctul 4, literele (a) și (b) se înlocuiesc cu următorul text:
                                    
                                                „(a)
                                             
                                             
                                                porcii îndeplinesc orice alte garanții adecvate privind sănătatea animală, bazate pe un rezultat pozitiv al unei evaluări a riscului privind măsurile împotriva răspândirii pestei porcine africane impuse de autoritatea competentă din statul membru al locului de origine și aprobate de autoritățile competente ale statelor membre ale locurilor de tranzit și de destinație, înainte de deplasarea porcilor; cu toate acestea, nu este necesară aprobarea de către autoritățile competente ale statelor membre ale locurilor de tranzit și de destinație în cazul în care toate locurile de origine, de tranzit și de destinație a porcilor sunt situate în zone enumerate în anexă și sunt continue, asigurându-se astfel faptul că porcii sunt deplasați numai prin zone enumerate în anexă;
                                             
                                          
                                                (b)
                                             
                                             
                                                statul membru al locului de origine informează imediat Comisia și celelalte state membre referitor la garanțiile privind sănătatea animală și aprobarea de către autoritățile competente menționate la litera (a) și autorizează o listă de exploatații care respectă garanțiile respective privind sănătatea animală; cu toate acestea, nu este necesară efectuarea informării respective de către statul membru de origine în cazul în care toate locurile de origine, de tranzit și de destinație a porcilor sunt situate în zone enumerate în anexă și sunt continue, asigurându-se astfel faptul că porcii sunt deplasați numai prin zone enumerate în anexă;”.
                                             
                                          
                              
                  
                        2.
                     
                     
                        Articolul 8 alineatul (2) se modifică după cum urmează:
                        
                                    (a)
                                 
                                 
                                    literele (b) și (c) se înlocuiesc cu următorul text:
                                    
                                                „(b)
                                             
                                             
                                                să provină dintr-o exploatație care implementează cerințele de biosecuritate pentru pesta porcină africană, astfel sunt stabilite de către autoritatea competentă și care se asigură că cel puțin primii doi porci morți în vârstă de peste 60 de zile în fiecare unitate de producție în fiecare săptămână au fost supuși unui test de identificare a agentului patogen pentru pesta porcină africană, care respectă procedurile și criteriile generale privind prelevarea și transportul probelor stabilite în capitolul V din anexa la Decizia 2003/422/CE;
                                             
                                          
                                                (c)
                                             
                                             
                                                să fi făcut obiectul unui test de identificare a agentului patogen pentru pesta porcină africană, cu rezultate negative, efectuat pe probe prelevate în conformitate cu procedurile de prelevare a probelor prevăzute în planul de eradicare a pestei porcine africane la care se face referire în articolul 1 al doilea paragraf din prezenta decizie, în termen de șapte zile înainte de data transportului și să se fi efectuat un examen clinic pentru pesta porcină africană de către un medic veterinar oficial, pentru fiecare transport de porci vii, în conformitate cu procedurile de control și de prelevare de probe stabilite în partea A a capitolului IV din anexa la Decizia 2003/422/CE în perioada de 24 de ore anterioară deplasării porcilor vii; sau”;
                                             
                                          
                              
                                    (b)
                                 
                                 
                                    la litera (d), subpunctele (ii) și (iii) se înlocuiesc cu următorul text:
                                    
                                                „(ii)
                                             
                                             
                                                a efectuat un examen clinic al porcilor din exploatație în conformitate cu procedurile de control și de prelevare de probe stabilite în partea A a capitolului IV din anexa la Decizia 2003/422/CE;
                                             
                                          
                                                (iii)
                                             
                                             
                                                a verificat aplicarea efectivă a măsurilor stabilite la articolul 15 alineatul (2) litera (b) a doua liniuță și liniuțele a patra-a șaptea din Directiva 2002/60/CE.”
                                             
                                          
                              
                  
                        3.
                     
                     
                        La articolul 21, data „31 decembrie 2019” se înlocuiește cu data „21 aprilie 2021”.
                     
                  
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 11 aprilie 2019.
            
               
                  Pentru Comisie
               
               Jyrki KATAINEN
               
                  Vicepreședinte
               
            
         
         
            (1)  JO L 395, 30.12.1989, p. 13.
         
            (2)  JO L 224, 18.8.1990, p. 29.
         
            (3)  JO L 18, 23.1.2003, p. 11.
         
            (4)  Decizia de punere în aplicare 2014/709/UE a Comisiei din 9 octombrie 2014 privind măsurile zoosanitare de combatere a pestei porcine africane în anumite state membre și de abrogare a Deciziei de punere în aplicare 2014/178/UE (JO L 295, 11.10.2014, p. 63).
         
            (5)  Directiva 2002/60/CE a Consiliului din 27 iunie 2002 de stabilire a dispozițiilor specifice de combatere a pestei porcine africane și de modificare a Directivei 92/119/CEE în ceea ce privește boala Teschen și pesta porcină africană (JO L 192, 20.7.2002, p. 27).
         
            (6)  EFSA Journal 2017;15(3):4732; EFSA Journal 2017;15(11):5068; EFSA Journal 2018;16(11):5494.
         
            (7)  Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (JO L 84, 31.3.2016, p. 1).